Oqetz nik esaʼ in,
tul nimavaq inqʼa inbʼekʼbʼal uvaʼ nik val sete.
Tul toq injaq te vinBʼaal uvaʼ laʼ taqʼ tzaan vaʼt Kʼuqbʼan ekʼuul.
Tul at sekʼatza bʼenamen laʼ ibʼana.
Aʼetze viTiuxhil Tiuxh,
u Alol tetz inuqul.
Pet inqʼa xaol,
inqʼa jit niman vetz vatz txʼavaʼ,
tan yeʼ laʼ ikʼul viTiuxhil Tiuxh uvaʼ inuqulxhtuʼ.
Tan yeʼ nik ibʼen s-te kam uvaʼ nik ibʼan viTiuxhil Tiuxh.
Tul yeʼ tootzaqle.
Pet koq ex,
tan etootzaqle.
Tan at tetaanima.
Atz laʼ atin sekʼatza s-bʼenamen.
Tan kʼuxh laʼ bʼen in,
yeʼl ex laʼ vaqʼ ka ex sejunal,
eche ikaj invaʼq nitxaʼ uvaʼ yeʼl vet itxutx ibʼaal.
Pet laʼ ul in sexoʼl inpaqte.
Tul bʼiit kuxh vet toq inbʼaneʼ,
tul yeʼl vet in laʼ til in inqʼa jit niman vetz.
Pet koq ex,
tan toq etil in uvaʼs laʼ vitzʼeʼv inpaqte.
Tiʼetz uvaʼ laʼ itzʼeʼv in inpaqte,
tul at vet qʼij esaq uvaʼ yeʼl iyaʼebʼal imotxebʼal laʼ ibʼana.
Pet tu qʼij uvaʼe,
tul laʼ bʼen sete uvaʼ vaʼl kuxh in tuchʼ vinBʼaal.
Tul vaʼl kuxh in setuchʼ laʼ ibʼana.
Atz atat in sekʼatza laʼ ibʼana.
Jaʼletz inqʼa ootzaqin vet tetz inqʼa inbʼekʼbʼal,
tul oq laʼ inima,
aʼetz uvaʼe,
nik saʼon in.
Tan jaʼl uvaʼ nik saʼon in,
tul aʼetz,
uvaʼe at taanima vinBʼaal s-tiʼ.
Atz atat vaanima s-tiʼ.
Tul laʼ inkʼutxh vibʼ s-te tuchʼ vintxumbʼal,
—xeʼt Jesuus.
Yaʼne ech tal Juudas,
uvaʼ jitich Juudas,
u aj Karioote,
s-eche:
—InBʼaal,
¿kametz s-tiʼil taʼn kuxh laʼ akʼutxhvat eebʼ s-qe,
tul yeʼl axh laʼ akʼutxh eebʼ te inqʼa tenam uvaʼ jit niman eetz?
—xeʼt Juudas.
Tul ech tal Jesuus s-eche:
—Jaʼl uvaʼ nik saʼon in,
tul aʼetz uvaʼe,
toq niman inqʼa inyol.
Tul atetz taanimae vinBʼaal s-tiʼ.
Tul tzumetz vet laʼ qatin t-taanxelal.
Atz vaʼl vet laʼ qatin s-tuchʼ.
Pet jaʼl uvaʼ yeʼl taanima s-viʼ,
tul yeʼletz laʼ inimae vintxhusbʼal.
Jankʼalxh inqʼa yol uvaʼ nik valeʼ,
jit vetz koq kuxh sinjunal,
pet aʼ vinBʼaal nik alon s-ve.
Tuulbʼaletz uvaʼ ant atil in sexoʼl,
tul qat val inqʼa yol inqʼae sete.
Pet laʼ taqʼ tzaan vinBʼaal viTiuxhil sete.
Tul echatxh tiqleʼm,
eche u viqleʼm laʼ ibʼana.
Atz laʼ atin sekʼatza.
Aʼetz vet u Kʼuqbʼan ekʼuul,
viTiuxhil Tiuxh,
laʼ txhusun ex tiʼ jankʼal inqʼa kam uvaʼ nik inbʼaneʼ.
Tul aʼetz vet viTiuxhil Tiuxh laʼ ulsan jankʼal inqʼa yol sekʼuul uvaʼ alel vet sete vaʼn.
Iletz u bʼaʼnil nik vaqʼ ka tetaanima,
val u bʼaʼnil uvaʼ taʼn kuxh in laʼ aqʼon.
Poro jit eela u bʼaʼnil uvaʼ nik vaqʼ tetaanima tuchʼ u bʼaʼnil uvaʼ nik taltzii inqʼa xaol taqʼax sete,
inqʼa xaol vatz txʼavaʼ,
inqʼa yeʼ ootzaqin tetz quBʼaal Tiuxh.
Echetz yeʼxhkam vaʼq laʼ etitzʼa;
atz yeʼvaq xoʼv ex,
tiʼ uvaʼ toq bʼenoq in.
Tul yaʼnxh etabʼilaʼ uvaʼ ech qat val sete s-eche:
«Maʼt in.
Poro laʼ ul in inpaqte sexoʼl,»
yetz chich in sete.
Oqetz nik esaʼ in,
tul toqetz chiibʼoq exe tiʼ vinbʼen kʼatz vinBʼaal.
Tan aʼ vinBʼaal palnaʼq tiqleʼm sinviʼ.
Tul toqetz taqʼ tzaan viTiuxhil.
Iletz inqʼa yol nik inbʼaxabʼsa talax sete s-txheel,
tuulbʼal uvaʼs yeʼx elaʼpoq.
Pet laʼetz elaʼp veteʼ,
echetz laʼ eqejt vete inqʼa yol uvaʼ nik val sete.
Tul yeʼxh jankʼit yol toq val sexoʼl,
tan il Satanaas tuleʼ,
viqʼesal inqʼa bʼanol tetz yeʼbʼaʼn vatz txʼavaʼ.
Tul toq ibʼan s-ve.
Poro yeʼl paqul laʼ oleʼv tiʼ teesal inqʼij.
Tul toq nal bʼenoq te inqʼa xaol,
inqʼa yeʼ nik niman in,
tiʼ kam inqʼa nik inpal s-tuul s-txheel.
Toqnaletz bʼenoq s-te uvaʼ,
aʼ nik innima kaqaayil uvaʼ bʼekʼel s-ve taʼn vinBʼaal.
Echetz laʼ ibʼene te u tenam uvaʼ at vaanima tiʼ vinBʼaal.
Pet lakpoq ex.
Tul eloqvaq bʼen oʼ tzitza,
—xeʼt Jesuus.